Pensionäride Klubi võimlemisringi jõulukuu üritus - Estonian World Review
Pensionäride Klubi võimlemisringi jõulukuu üritus
E. KESSA
võimlemisringi juhendaja
Jõulukuul on ikka sündinud suuremaid ja väiksemaid imesid. Siis on inimeste südamed avatumad ja üksteisele rõõmu ning üllatuste valmistamisel altimad. Nii perekonnale, sõpradele kui ka laiemas mõttes oma rahvuskaaslastele.
Nii nagu meie võimlemisringis on tähtis iga võimleja, nagu eesti koolis on tähtis iga õpilane, nii on tähtis iga eesti juurtega inimene.
Ja ennäe imet! Saatuse tahtel leidis eesti ühiskonda tee tagasi dr Allan Oolo. Ta oli nõus meie võimlejaid juhendama, kuidas korrigeerida või siis ära hoida seljahädasid. Lahkest südamest, täiesti tasuta. Kes siis muu kui päkapikud, kes jõulukuul ringi liiguvad, selle ürituse korraladasid.
Pärast tavalist tundi algas dr Allan Oolo loeng, kus ta tutvustas omaloodud neuroloogilist ravisüsteemi trigenics ehk trigeenikat, mis koheselt kergendab valu, kiirendab paranemist, tugevdab muskleid ja korrigeerib meridiaani energiaga seotud probleeme. Ravimeetodi idee peitub närvisüsteemi mõjutamises, nii et uueneb aju ja organismi (lihaste) vaheline koostöö. Meetod sobib nii krooniliste kui ka ägedate haigusseisundite, valu ja vigastuste raviks ning ennetamiseks.
Loeng vaheldus praktikaga. Meie võimlejad õppisid hoolega õiget hingamist. Kuulekalt proovisime kõik pea käänamisel ja pööramisel hammaste vahelt sisinal välja hingata, kui samal ajal doktor mõjutas meie kaelal ja seljal olevaid närvipunkte. Nii võeti läbi ka trapetslihas ja abaluudevaheline piirkond, samuti alaselg.
Ja et me õpitut ei unustaks, jagas dr Oolo meile DVDsid oma harjutustega. Suur tänu siinkohal meie võimlejate poolt!
Dr Allan Oolo on omandanud osteopaadi, kiropraktiku, loodusterapeudi, akupunktuuri-, spordimeditsiini- ja taastusraviarsti kutse. Ta praktiseerib nii Kanadas kui ka Eestis, kuhu saatus viis ta juba 1990ndate aastate alguses.
Samas lisas ta, et esineb Toronto eestlastele ajaloolisel päeval. Selsamal hommikul oli ta saanud telefonikõne, kus Eesti Tervishoiuministeerium vastas jaatavalt dr Allan Oolo soovile õpetada trigeenikat ka eesti arstidele.
Isiksusena on dr Oolo väga mitmekülgne, millest aga juba edaspidi.
P.S. Nädal hiljem helistas mulle Evi, meie võimleja, ja teatas: „Usu või ära usu, aga valu mu ühest seljapoolest on kadunud. Ja seda tänu 5-minutilisele seljapunktide mõjutamisele.“
Mis muud kui — aitäh!